Liggaam van kind in vliegtuig se onderstel gevindAir France (Foto: AP Photo/Christophe Ena/File) Die liggaam van ŉ kind, vermoedelik 10 jaar oud, is in die onderstel van ŉ vliegtuig gevind wat Woensdagoggend vroeg van Abidjan in Parys, Frankryk aangekom het. Air France het aan die BBC bevestig die “lewelose liggaam van ŉ verstekeling” is by Charles de Gaulle-lughawe ontdek. Die kind is in die holte van die landingstoerusting van die vliegtuig opgespoor. “Die lugredery betuig sy meegevoel met dié tragedie,” het Air France in ŉ plasing op Twitter gesê, sonder om die ouderdom van die kind bekend te maak. Die Gendarmerie nationale (Franse polisiemag) het bevestig die kind is oorspronklik van Afrika. ŉ Ondersoek na die voorval duur voort. Air France se Boeing 777 het Dinsdagaand by Abidjan, Ivoorkus, opgestyg. ŉ Veiligheidsbeampte van die Ivoorkus het aan die AFP-nuusagentskap gesê dit dui op ŉ “groot gebrek aan sekuriteit by Abidjan-lughawe”.